**О Т Ч Е Т
за дейността на Народно Читалище «Зора-1908» с. Ловнидол през 2019 година**

Три бяха основните жалони през 2019 година, по които протече дейността както на настоятелството, така и на членовете на Читалището, включвайки и цялото население на с. Ловнидол:

- участието в Европейския проект *Организиране и провеждане на комуникационна инициатива за насърчаване на толерантността под надслов «Многоликата Европа, обединена от красотата на Балканското село Ловнидол»,*в изпълнение на Работната програма за 2019 г. на Комуникационната стратегия на Република България за Европейския съюз, одобрена с РМС № 95 от 22 февруари 2019 година;

- участието в Националния конкурс на Министерство на културата *„Българските библиотеки – съвременни центрове за четене и информираност” 2019 г*;

- пълна инвентаризация на библиотечния фонд от 1963 до 2019 година включително.

През изминалия отчетен период на 2019 година работата на настоятелството, читалищните работници и самодейците продължи с реализирането на поставените

ОСНОВНИ ЦЕЛИ:

1. Повишаване ролята на Читалището като обществен и културен център, осигуряващ на селяните достъп до всички видове информация и дейности.

2. Обогатяване на библиотечните колекции с традиционни /книжни/ и електронни носители на информация.

3. Насърчаване на четенето със специално внимание към децата.

4. Активно участие със свои инициативи и дейности в културния живот на селото, общината и областта.

5. Издателската и популяризаторска дейност по повод актуални дати и годишнини от местния и национален календар, включваща изработване и издаване на книги, мултимедийни презентации и др.

6. Утвърждаване ролята на читалището като координационен, експертно-консултантски център за населението от нашето населено място и близките до него села.

 7. Разширяване контактите и партньорствата с институции, обществени организации, сдружения, съюзи.

8.Участие в проекти на европейско, национално, общинско и регионално ниво.

**ДЕЙНОСТИ И МЕРОПРИЯТИЯ:**

1. **Библиотечна дейност:**

През 2019 г. продължи библиотечно- библиографското и информационно обслужване на читателите, потребителите и посетителите.

***През отчетната година са регистрирани***: ***61*** читатели, заетите библиотечни документи са ***323*** тома. В библиотеката са направени ***136*** посещения. Библиотечният фонд наброява ***10043 (по инвентарни номера)***.

Даренията от читатели и автори – ***168*** тома на стойност ***627,78*** лв, новозакупени и заведени книги ***146*** (***114*** от които по националния конкурс на Министерство на културата), общо новопридобити непериодични издания ***314*** тома.

Заведените нови книги през 2019 за сметка на Читалището са ***32*** бр на стойност ***307,62 лв.***

През 2019 година, бяхме одобрени за Националната програма «Българските библиотеки – съвременни центрове за четене и информираност” 2019 г., където кандидатствахме за закупуване на ***114*** заглавия на стойност ***1142,82 лв (1028,54 лв от Министерство на културата и 114,28 лв собствени средства.***

Закупените книги са ориентирани към повишаване националното ни самосъзнание, автори от нашия регион и ученическа литература.

1. Ценка Йонкова Георгиева – гр. Русе- 44 бр. на стойност 156,78 лв
2. Тинка Хубанова Трифонова Лалева- 40 бр. на стойност 105,40 лв
3. Гости и ползватели на библиотеката- 14 бр. На стойност 75,10 лв
4. Регионална библиотека «Априлов-Палаузов- 73 бр. (заведени 46 бр на стойност 140,70 лв
5. Розмари Де Мео- 1 бр. На стойност 17,00 лв
6. Богомил Петков гр. Севлиево- 18 бр. (заведени 15 бр.) на стойност 48,80
7. Коалиция «Ние, гражданите» - 6 бр на стойност 64 лв.
8. Георги Гализов – 2 броя на стойност 20,00 лв.

Дарените книги са заведени в Инвентарната книга на библиотеката на Читалището.

 За 2020 година остава завеждането на още дарения от физически лица.

Преди началото на лятната ваканция направихме списъци със задължителната литература от втори до 12 клас, отделихме я на отделен рафт и през цялото лято провеждахме агитационна акция сред учениците за получаване и прочитане на книгите за задължително лятно четене.

През 2019 година изготвихме и издадохме 1 брошюра «Сборник от доклади из културния живот на с. Ловнидол, Габровски окръг» на заслужилия учител Георги Гализов.

В библиотеката към Народно читалище «Зора-1908» са разположени три компютъра и два принтера, които бяха в помощ както за работата с децата, така и при подготовката на тържествата и празниците, проведени в селото. През 2019 година получихме ново дарение от Уйлям Форд – компютър и цветен принтер (след като един от трите налични компютъра дефектира).

Читалището предоставя безплатен интернет, което е още една притегателна сила за децата и младежите на селото.

През отчетния период в читалнята се получаваха 3 периодични издания:

1. Списание «Приказки в игри»
2. Вестник «Хоби фермер»
3. Вестник «Народен лечител»

На тържеството послучай Бабин ден проведохме литературно четене на книгата на Розмари Де Мео «Стопанката на господ», свързано със старите традиции за този ден.

Голямо количество книги, които не бяха на разположение на читателите, а бяха разположени в хранилището на библиотеката (поради провеждан ремонт) бяха извадени, инвентирани и разпределени по надлежния ред.

През 2019 година редовно излагахме на видимо място новопридобитите книги, а също така ги предоставяхме в пенсионерския клуб, където е най-голямото посещение на местните хора.

През 2019 година проведохме пълна инвентаризация на всички налични книги, установихме направените през годините загуби и повреждания на томовете. Протоколирането на тази пълна инвентаризация ще се проведе през 2020 година.

1. **Любителско художествено творчество**

Една от много силните страни на читалищната дейност през периода на 70-90 години е била групата за изворен фолклор. Наградите и отличията им не са били малко.

С годините съставът на певческата група постепенно остарява, младите постъпления не са много. Малкото, които са останали поддържат традицията и до ден днешен.

С много силна група се представихме на събора на народното творчество «Бабан-2019», който се проведе на 29 юни в подножието на връх Бабан до Стари Кръвеник. Певческата група участва с 4 песни, с индивидуално изпълнение участваха Цветана Караколева и Гутьо Гутев- гъдулка. С изпълнение на хумористични стихотворения към групата за изворен фолклор се присъедини народната рецитаторка Пена Маринова.

През месец октомври 2019 г. фолклорната група, гъдуларят Гутьо Гутев и рецитаторката Пена Маринова взеха участи в събора на село Буря, проведен по случай храмовия празник на селото.

Не можахме да участваме в събора «Музикално домино» в село Горна Росица, независимо, че го бяхме планирали, поради заболяване на певици, които така и така не са в първа младост.

1. **Празненства, концерти, изложби и чествания:**
	1. **Бабин ден**

Традициите сред българския народ остават на почит, независимо от времето, независимо от новите условия на живот.Такава традиция е Бабин ден, ден в който се почитат вещите и най-старите «баби», тези, които са знаели тайните за лекуването, за израждането на новия живот. Поканихме фелдшера Боян Ангелов, на когото на два пъти му се е наложило да изроди деца в селото.

От миналата година започнахме да събираме историята на построения през 1946 година Здравен дом, в който е имало и родилно отделение и в 60 те години са се раждали по около 10 деца в годината. Направихме конкурс за зимна трушия! Прочетохме за традицията «Бабинден» от книгата на Розмари Де Мео «Стопанката на Господ».

* 1. **Трифон Зарезан- или празникът на виното**

Тази година празникът ще го правим истински- ще ходим на лозе. Близо до центъра има добре подредено лозе на Минко Недялков. И не за първи път зарязването става там.

И толкова красиво беше там, на лозето, когато се строиха жените с народните носии, с пити и баница в ръце, със шарената сол и се започнаха едни песни, не бях ги чувала до сега. Но нашата главна певица Цветана Караколева ни изненада с толкова богат репертоар, а Гутьо хем пееше с нея, хем свиреше с гъдулката. Водехме с нас и 88 годишния дядо Иван Георгиев- дърводелеца- на него се падна честта да отреже първата пръчка, а стопанинът на лозето поля с вино, а гъдулката пригласяше ли, пригласяше. Окичихме се с венците от първите отрязани пръчки и някак си хората станаха по- ведри.

* 1. **Баба Марта 1 март и Ден на самодееца**

За посрещането на Баба Марта организирахме изложба на ръчно направени мартеници. Събрахме се к клуба на пенсионера. Наградихме авторите на мартениците и уважихме самодейците от селото и фолклорната група, тъй като 1 март е също ден на самодееца. Имаше много песни, баници и добро настроение.

Секретарката на Читалището, облечена като Баба Марта поздравяваше всички, дошли в Пенсионерския клуб,читалнята и центъра на селото.

* 1. **Международен ден на жената 8 март**

Направихме кампания «Отворете старите шкафове», извадете ръчно бродираните покривки и карета, изплетените блузи, ушитите гоблени. Нека отново се порадваме на тази красота. И 94 годишната баба Гена извади старите плетени постелки.

Приятни ни изненада Елека Калиферска, вече на 85 години, а като запя, като ги зареди песен след песен. Баба Пена Маринова като винаги беше готова със стихотворенията, дълги предълги. Посмяхме се със стихотворението на Елин Пелин «Дядо вади лук»,

* 1. **Великден – 28 април**

Великден ни събра отново на 28 април. Направихме изложба с боядисани яйца и козунаци. Всички автори бяха победители- това реши комисията по оценка на ръчното творчество на великденските яйца.

**3.6. Празникът на селото – 1 юни**

Тържествата за събора на селото са традиция с дълбоки корени. Празникът на селото е свързан с Деня на загиналите за свободата на България, но от 2014 година бе взето решение да се празнува първата събота на месец юни, защото много хора, живеещи далеч, идват до родното село. За осъществяване на идеята да съчетаем смисъла на двата празника ни помогнаха учениците от Второ основно училище «Стефан Пешев» от град Севлиево, живеещи в Ловнидол, заедно с преподавателката по литература Снежана Нанкова. Празникът започна с изпълнение на духовата музика, след което прозвуча тържественото стихотворение на Христо Ботев «На прощаване». Децата от селото подготвиха и изнесоха рецитал «Щастливо детство»- послучай празника на детето Първи юни, гости на празника бяха танцьорите от танцовия ансамбъл и Духовата музика към НЧ «Развитие-1870» гр. Севлиево.

**3.7. Ден на градинаря**

Тази година го провеждаме на 31 юли, един ден преди официалния ден на градинаря, под наслов ***«Многоликата Европа, обединена от красотата на Балканското село Ловнидол», за насърчаване на толерантността,*** в изпълнение на Работната програма за 2019 г. на Комуникационната стратегия на Република България за Европейския съюз, одобрена с РМС № 95 от 22 февруари 2019 година.

Направихме пищно тържество. А и подготовката беше голяма. Събрахме фотоси от градините на много наши съселяни, включително и от чуждестранната диаспора на селото. Фолклорната група проведе редица репитиции с известния музикант от Севлиево Веско Самуилов. Той подготви и 3 песни – две български и една руска с нашата съселянка от Москва Марина Ермолова. Поканихме и децата от групата за спортни танци към НПО «Път към приключението», защото в нея танцуват 2 деца от селото. А колко богати бяха масите, наредени с това, което са родили градините, а колко рецепти бяха приготвили нашите съселяни. Включи се и английския ни съселянин Уйлям Форд с авторска рецепта на пудинг.

Гости на тържеството бяха: Мария Николова Пенева- Зам. Областен управител Габрово, Михаела Стоянова – старши експерт Регионално развитие в Областна администрация, Цветомира Иванова – връзки с обществеността към Областна администрация, Таня Георгиева- от Регионален експертно консултативен и информационен център към министерството на Културата – гр. Габрово

**3.8. 100 години НЧ «Пробуда-1919» с. Буря**

С читалищните самодейци организирахме посещение с поздравителен адрес послучай 100 годишния юбилей на Читалището в с. Буря. Целта ни беше да видим как живеят и какво правят другите читалища в близост до нас. Поздравихме ги и поднесохме подарък «Разкажи ми, бабо, спомен» на писателката Иванела Самуилова, родена и израстнала в Севлиево.

**3.8. Ден на тиквата- 3 октомври 2019**

Тази година по градините няма толкова много тикви, но тъй като искаме да участваме в Празника на тиквата, който се организира винаги в Севлиево по време на есенния панаир, вече за втора година организираме «Празник на Ловнидолската тиква». Обявихме го пред живущите в селото, нагласихме изложбените маси и стопаните на тиквите започнаха да ни носят една след друга все по-хубави и по-хубави кръгли, продълговати и декоративни тикви. Предложихме награди и за най-вкусно тиквено изкушение.

* 1. **Участие в празниците на Севлиево -9-14 октомври.**

На организирания в селото празник на Ловнидолската тиква подготвихме селски кът с кошовете, сеното и прибраните от полето тикви. С него, както и с всичките наградени тикви участвахме в есенните празници на град Севлиево.

* 1. **Изложба на рисунките на Чехските деца- 4 ноември- 3 декември**

По програма «Еразъм+» в град Севлиево под егидата на Исторически музей Севлиево гостуват ученици от училище по стъкларство от град Валешки Мезиричи от Чехия. По време на престоя си те рисуват исторически забележителности на град Севлиево и околностите. Видяхме тяхната изложба във фоаето на Общината и решихме да покажем тези красиви рисунки на хората от Ловнидол. С Историческия музей град Севлиево подписахме Договор и 1 месец изложбата беше в нашия пенсионерски клуб.

**3.11. Ден на инвалида- 3 декември**

Трети декември - Международен ден на хората с увреждания. Тази година НЧ "Зора-1908" с. Ловнидол решихме да се включим в организацията на този празник съвместно с Дружеството на инвалидите в селото. Поканихме гости, така, че празникът да стане по- колоритен и допренесе за хубаво настроение на хората, които по една или друга причина са ограничени в своите възможности. На нашата молба откликнаха Директорката на Детския комплекс "Йовко Йовков" в град Севлиево Венета Петкова и ръководителката на детския клуб "Приказен свят" Калинка Иванова. С голяма радост приеха поканата ни и изпълнителите от Мъжката певческа група от с. Горна Росица със солист Георги Александров и Секретарката на Читалището в Горна Росица - Росица Георгиева.

* 1. **Коледен празник – 23 декември**

За да посрещнем Коледа си поканихме Дядо Коледа (Цоньо Митев) и Снежанка (Цветиана Илиева). Имаше викторини, томбола, награди- музика и много смях.

1. **Знания за родния край**:

Разширяването на знанията за родния край през 2019 година бе направено в няколко основни направления:

- Участие на село Ловнидол в Опълчението по време на Руско турската война- опълченецът Минко Марков Гализов.

- църковното дело, изграждане на църквата «Св.Св. Константин и Елена» в село Ловнидол;

-електрификацията на селото.

1. **Музейна сбирка:** От 1969 година, на втория етаж в Културния дом, е била обособена музейна сбирка, съдържаща исторически и етнографски експонати. Във времето тази сбирка е била забравена. След като през лятото на 2018 година я намерихме потънала в прах и частично повредена от молци и дървояди и бе почистена през 2019 година продължи обогатяването й, и нейното разширяване с експонати, намерени в селото.
2. **Бележити дати**

През годината бяха отбелязани следните събития, свързани с известни личности:

- Кът в библиотеката – 115 години от рождението на Георги Караславов.

- Табло в пенсионерския клуб – 146 години от обесването на Васил Левски.

- Кът в библиотеката – 110 години от рождението на Димитър Димов.

- Кът в библиотеката – 100 години от рождението на Николай Хайтов.

- Кът в клуба на пенсионера – за Деня на Будителите и Празника на Читалището.

1. **Участие в проекти:**

7.1. В Европейския проект- Организиране и провеждане на комуникационна инициатива за насърчаване на толерантността под надслов «Многоликата Европа, обединена от красотата на Балканското село Ловнидол», в изпълнение на Работната програма за 2019 г. на Комуникационната стратегия на Република България за Европейския съюз, одобрена с РМС № 95 от 22 февруари 2019 година;

7.2. В Националния конкурс на Министерство на културата „Българските библиотеки – съвременни центрове за четене и информираност” 2019 г;

**8. Обучения:** През 2019 година Председателят на Читалището Венка Петрова и секретарят Данчи Дойнова взеха участие в следните обучения:

8.1. «Финансово-счетоводна отчетност в читалищата»- Венка Петрова, 15.03.2019- Община Севлиево;

8.2. «Открито и отговорно управление на общинска администрация гр. Севлиево в партньорство с гражданите и бизнеса», проект BG05SFOP001-2/009-0071-C01, който се осъществява с финансовата подкрепа на Оперативна програма «Добро управление» 2014-2020, Венка Петрова, 24.04.2019, Хотел Плаза, гр. Севлиево.

7.3. «Библиотечни фондове и каталози-комплектоване, обработка и опазване», Данчи Дойнова, 26.07.2019, Градска библиотека гр. Севлиево.

**9. Партньорства:** Читалището си партнира с община Севлиево, РЕКИЦ – гр. Габрово, Регионална библиотека «Априлов-Палаузов» гр. Габрово, Община Севлиево и другите Читалища в региона.

**10. Публикации:**

Публикации относно дейността на Народно читалище «Зора-1908» през 2019 година

| № | Вестник | Брой | Дата | Наименование на статията | Автор |
| --- | --- | --- | --- | --- | --- |
| 1 | Седмицата | 2 | 18 .01.2019 | Здравният дом в с.Ловнидол | Венка Петрова |
| 2 | Росица | 10 | 25.01.2019 | Традицията повелява – на 21 януари в Ловнидол да се празнува Бабинден | Венка Петрова |
| 3 | Росица | 20 | 18.02.2019 | Незабравим Трифон Зарезан в Ловнидол | Венка Петрова |
| 4 | 100 Вести | 33 | 18.02.2019 | В Ловнидол- на баир лозе, но на Трифон Зарезан празнувахме както си му е редът | Венка Петрова |
| 5 | 100 Вести | 48 | 12.03.2019 | Забравен музей възстановяват в Ловнидол | Венка Петрова Читалище „ЗОРА – 1908“ |
| 6 | Росица | 29 | 13.03.2019 | На празник в село Ловнидол | Венка Петрова |
| 7 | Росица | 33 | 22.03.2019 | Чудо в с.Ловнидол | Венка Петрова |
| 8 | Седмицата | 12 | 29.03.2019 | Ловнидолски истории Паметникът в центъра на Ловнидол  | Венка Петрова |
| 9 | Росица | 53 | 17.05.2019 | Храмов празник стягат в Ловнидол | Венка Петрова |
| 10 | Седмицата | 22 | 07.06.2019 | Съборът в Ловнидол събра в себе си българщината | Венка Петрова |
| 11 | 100 Вести |  | 10.06.2019 | Съборът Ловнидол събра млади хора и деца | Венка Петрова |
| 12 | Росица | 64 | 14.06.2019 | Чудесата се случват когато сме заедно | Венка Петрова |
| 13 | Страница на Областна администрация гр. ГабровоИнтернет |  | 31.07.2019 | Многоликата Европа, обединена от красотата на балканското село Ловнидол постави финала на събитията в област Габрово, които се изпълняват по Комуникационната стратегия на Република Българи за ЕС за 2019 г. |  |
| 14 | Росица | 86 | 05.08.2019 | Интернационален празник на градинаря проведоха в Ловнидол |  |
| 15 | Седмицата | 35 | 11.10.2019 | В Ловнидол – Пъстър празник на тиквата | Венка Петрова |
| 16 | Седмицата | 40 | 15.11.2019 | Това се случи на 9 ноември в църковния двор на църквата „Св.Св.Константин и Елена“ в село Ловнидол | Венка Петрова |
| 17 | Росица | 138 | 09.12.2019 | В Ловнидол почетоха хората с увреждания |  |
| 18 | Росица | 140 | 13.12.2019 | Библиотеката в Ловнидол обогати фонда си с над 100 книги | Мая Ганева |

Председателят на НЧ «Зора-1908» се грижи за публикациите в общинската и областната преса материали, както за проведени читалищни прояви, така и свързани с историята на селото и неговите жители. Всички статии се съхраняват в отделна папка в библиотеката на Читалището.

Направените през 2019 година публикации се разпределят както следва: 9 публикации във вестник «Росица», 5 публикации във вестник «Седмицата», 3 публикации във вестник «100 Вести» и една публикация в Интернет платформата на Областна администрация гр. Габрово.

Трябва да отбележим, че това, което правим и изпращаме като предложения за публикации се приема радушно както и от редакторите, така и от читателите на вестниците.

Читалището има създадена страница във Фейсбук платформармата:

НЧиталище "Зора-1908" с.Ловнидол, общ.Севлиево

През 2019 година са направени ***136 публикации*** публикации по теми, свързани с родолюбие, краезнавство, проведени мероприятия, библиотека и пр. В страницата отразяваме всички културни мероприятия, исторически данни, публикуваме анотации за новите книги.

Публикациите във Фейсбук страницата се извършват от Председателя на Читалището. Редно е те да бъдат подготвени от секретаря, назначен на длъжност.

За село Ловнидол е създадена отворена група във Фейсбук, където редовно се публикуват материали, както за хубавите неща, направени в селото, така и за злободневните теми на деня:

<https://www.facebook.com/groups/630172757074606/>

Във Фейсбук страницата на селото се създават албуми по определени теми, които да бъдат основата за изграждане на по- усъвременена история на селото:

<https://www.facebook.com/Lovnidol/>

Чрез Интернет публикациите нашето ежедневие достига до много членове, разпръснати по целия свят, но свързани с Ловнидол. Така те не загубват представата и развитието на своето село, и макар и далеч, се чувстват свързани с него.

1. **Социална дейност**

Съвместно с клуба на инвалидите в селото, събрахме детски зимни дрешки и ги изпратихме в помощ на Дома, организиран от Отец Иван в с. Горни хан.

От съюза на инвалидите редовно се получават като помощи за инвалидите добре запазени дрехи за втора употреба. Заедно с клуба на инвалидите в селото организирахме излагането им във фоаето на Културния дом и разпределението им сред хората в селото.

**12. Финансова част:**

1. **Източници на финансиране:** Народно Читалище «Зора-1908» се финансира от държавна субсидия, която през 2019 година е била ***12190,00*** лв (в тези средства от Община Севлиево са предвидени 2 минимални работни заплати + 2 класа при пенсионирване на секретаря на Читалището), и членски внос, който през 2019 година е възлизал на 138 лв. Тъй като секретарят на Читалището не е излязъл на пенсия при навършване на пенсионна възраст, то средствата се пазят на сметката в ДСК и трябва да се изплатят при напускане на секретаря.
2. **Получени средства**: През 2019 година са получени средства от Областна администрация гр. Габрово – ***500 лв*** и Министерство на културата - ***1028,54 лв.***
3. **Изразходвани средства за периода**: Общите разходи за 2019 година възлизат на 14966,54 лв.. Основните пера на направените разходи са: работна заплата, отчисленията към бюджета, които възлизат на 55% от общите разходи за 2019 година.

През 2019 година бяха направени разходи по закупуването на климатик (за подобряване условията на работната среда), поддържане и ремонт, както и консумативи на компютърната техника в Библиотеката и нови книги.

Увеличаването на командировъчните разходи се дължи на пътуванията, свързани с проведени обучения, и участие на самодейците в фестивали и събори.

1. **Остатък:** НЧ «Зора-1908» завършва календарната 2019 година с остатък в банковата сметка 1557,98 лв.
2. **Материална база:** Съгласно договора с Община Севлиево НЧ «Зора-1908» е безвъзмезден ползвател на 660 кв.м от общата площ на Културния дом, представляващ 1918 кв.м двуетажна постройка. В протоколите на Настоятелството са записани решения за подобряване на материалната база: изграждане на парапет до библиотеката, поправка на счупено стъкло на големия салон. Тези решения са предадени в устен вид на кметицата на селото. До края на 2019 година е реализирано само поставянето на парапет на стълбите на втория етаж към библиотеката.

Освен записаните в Протоколите на настоятелството решения, много наболял е въпросът с улуците на целия Културен дом, те текат, водата се стича по фасадата и при входа откъм пощата е разрушена мазилката на вътрешната стена. Пред входа на пенсионерския клуб се образува огромна ледена площадка, което застрашава директно здравето на възрастните хора, посещаващи пенсионерския клуб. Трябва да се отбележи като положителното за годината- поставянето на нови плочки на стълбата към пенсионерския клуб, която е и стълба към Читалищната библиотека. Но, не се ли поправят улуците на покрива, новите плочки ще бъдат сполетени от същата съдба като старите.

Относно материалната база НЧ «Зора-1908» ежегодно прави застраховка, която през 2019 година е била върху застрахована сума 60 000 лв недвижимо имущество и 1500 лв движимо имущество.

Техническа база:През 2019 година техническата база на Читалището е разширена с добавен компютър , на мястото на повредения.

1. **Работа на настоятелството**

През 2019 г. са проведени-7 заседания на Настоятелството. На заседанията са присъствали членовете на настоятелството, секретарят, на 3 от заседанията е била поканена кметицата на селото, на едно заседание са били поканени членовете на проверителната комисия и на едно заседание е бил поканена счетоводителката на Читалището. Общо са взети 48 решения, 44 от които са изпълнени, или 92% изпълнение. Неизпълнените решения са свързани в голяма степен с обективни причини и остават актуални за изпълнение през 2020 година.

| Протокол № | Дата на провеждане | Брой присъстващи | Взети решения | Изпълнени решения | Неизпълнени решения | Изпълнени решения, % | Неизпълнени решения,% | Неизпълнени | Поканени на съвещанията |
| --- | --- | --- | --- | --- | --- | --- | --- | --- | --- |
| 1 | 06.02. | **5** | **7** | **7** | **0** | **100** | **0** |  | Гергина Йовкова, Цонка СлавчеваПетровасекретар |
| 2 | 12.02. | **5** | **7** | **7** | **0** | **100** | **0** |  | секретар |
| 3 | 25.03. | **5** | **3** | **3** | **0** | **100** | **0** |  | Милена Иванова, кмет,Членовете на проверителната комисиясекретар |
| 4 | 20.05. | **3** | **4** | **3** | **1** | **75** | **25** | Интернет чрез Знет-договор | секретар |
| 5 | 18.07. | **5** | **7** | **6** | **1** | **85,7** | **14,3** | Участие в муз.фестивал Г.Росица | Милена Иванова кметсекретар |
| 6 | 28.11 | **5** | **16** | **15** | **1** | **94,4** | **5,6** | Хонорар на рък. на певческата група | секретар |
| 7 | 11.12. | **4** | **4** | **3** | **1** | **75** | **25** | Хонорар на рък. На певческата група | Милена Иванова кметЦонка Петковасекретар |
|  | Общо/ средно | **4,57** | **48** | **44** | **4** | **92** | **8** |  |  |

В заседанията на Настоятелството са разглеждани въпроси, касаещи читалищната дейност, , репетиционната и концертна дейност на групата за изворен фолклор, участия във фестивали, конкурси и разменни гостувания, приемане на планове и отчети за финансови разходи за цялостната дейност на читалището, трудова медицина, застраховка на Читалището и пр.

Поддържа се необходимата документация за извършване на периодичен инструктаж на щатните читалищни работници по изискванията на трудовата медицина.

1. **Организационна дейност:**

През 2019 са приети ***13*** нови члена на НЧ «Зора-1908» с. Ловнидол , и общият брой членове по сравнение с 2018 се увеличава 62 на ***69***. На общото събрание през 2020 е необходимо присъствието на ***68*** члена (един летален изход през 2019 година).

На годишното събрание през 2019 година, независимо, че то не бе отчетно-изборно (на всеки 3 години), се наложи да направим промяна в Проверителната комисия. Двама от членовете бяха заменени поради възраст и сериозни заболявания. Това доведе до подаване на форма А17 пред Агенцията по вписванията.

Статистическите отчети за дейността бяха подадени през счетоводна фирма с електронен подпис.

Договорът по трудова медицина бе преподписан на от 20.09.2019 година със службата по трудова медицина «Економикс».

През 2019 година голяма част от финансовите операции, включително изплащане на заплата и отчисления към бюджета бяха реализирани ONLINE.

За застраховка на имуществото в полза на Община Севлиево бе подписан договор с «Булстат» на 10.01.2020 за 1 година на стойност на застрахователна сума 60 000 лв.

Остава отворен въпросът с подаване на документите към НАП, за което сега пътуваме до град Габрово. През 2020 година трябва да бъде решен и този въпрос.

Председател:

Венка Петрова

10.03.2020